[pic] | KOMISIA EURÓPSKYCH SPOLOČENSTIEV |

Brusel, 3.3.2008

konečné rozhodnutie KOM(2008) 118

SPRÁVA KOMISIE RADE A EURÓPSKEMU PARLAMENTU

Osobitná administratívna oblasť Hongkong (OAO) : výročná správa za rok 2007

SPRÁVA KOMISIE RADE A EURÓPSKEMU PARLAMENTU

Osobitná administratívna oblasť Hongkong (OAO) : výročná správa za rok 2007

Zhrnutie

Aj 10 rokov po prevzatí Hongkongu pod čínsku zvrchovanosť prebieha realizácia/implementácia zásady „jedna krajina, dva systémy“ stále uspokojivo, spôsob života v Hongkongu sa nezmenil/zostal zachovaný a zásady právneho štátu a základné slobody sa dodržiavajú. Vďaka obojstrannému pragmatickému prístupu je spolupráca s EÚ naďalej dobrá a v roku 2007 sa ešte prehĺbila. Na konci 90tych rokov 20. storočia sa hospodárstvo Hongkongu zotavilo hlavne preto, že Čína podporila odvetvie miestneho turistického ruchu a Hongkongu poskytla prednostný prístup na kontinentálne trhy. Napriek tomu, že hospodárstvo v súčasnosti prekvitá, stále ostáva jeden dôvod na obavy a síce pomalé tempo zavádzania všeobecného volebného práva vo vládnych inštitúciách Hongkongu. Táto oblasť tiež z dlhodobého hľadiska čelí viacerým výzvam, hlavne v oblasti životného prostredia.

Úvod

V roku 2007 sa slávilo desiate výročie prevzatia Hongkongu pod čínsku zvrchovanosť. Týmto prevzatím sa Hongkong stal Osobitnou administratívnou oblasťou Čínskej ľudovej republiky. Zjednotenie Hongkongu s pevninou vychádza zo zásady „jedna krajina, dva systémy“, ktorá je zakotvená v spoločnom vyhlásení Číny a Veľkej Británie z roku 1984 a základnom zákone Hongkongu prijatom Národným ľudovým kongresom Čínskej ľudovej republiky v roku 1990. Základný zákon vstúpil do platnosti 1. júla 1997 a je zárukou toho, aby bývalý kapitalistický režim a spôsob života v Hongkongu zostali nezmenené po dobu 50 rokov. Cieľom podpory čínskej zásady jedna krajina, dva systémy bolo zo strany EÚ bolo zachovanie podnikateľského prostredia a právneho štátu na území a táto zásada sa v podstate osvedčila.

I. Spolupráca EÚ a Hongkongu v roku 2007

Podobne ako tomu bolo aj v roku 1997, Hongkong má stále prvenstvo medzi ázijskými mestami vzhľadom na počet občanov EÚ, ktorí tu žijú a pracujú, v roku 2007 ich bolo viac ako 37 000, a aj vzhľadom na počet podnikov a spoločností EÚ, ktoré sa tu usadili. Táto skutočnosť je pre EÚ motiváciou, aby v Hongkongu pôsobila/bola činná.

EÚ sa skutočne čoraz viac zapája do činností v rôznych odvetviach predovšetkým v oblasti finančných a podnikateľských služieb, obchodovaní, doprave a stavebníctve (95 %).

Podľa oficiálneho prieskumu, ktorý zverejnili orgány Hongkongu v septembri 2007, počet zahraničných spoločností v Hongkongu vzrástol od prevzatia v roku 1997 o viac ako 50 %. V júni 2007 bolo v Hongkongu 1 246 regionálnych centrál, 2 644 regionálnych zastúpení a 2 550 miestnych zastúpení, ktorých materské spoločnosti sídlia mimo Hongkongu.

Spoločnosti z EÚ majú v Hongkongu 405 regionálnych centrál, na druhom mieste sú USA s 298 a potom Japonsko s 232 centrálami.

Hongkong zohráva dôležitú úlohu v uľahčení obchodovania medzi kontinentálnou Čínou a Európou. Obchod medzi Čínou a EÚ vďaka Hongkongu exponencionálne rastie. Podľa hongkonských obchodných štatistík dosiahol v roku 2006 objem obchodu medzi EÚ a Čínou cez Hongkong 37 miliárd eur, pričom spätný vývoz tovaru čínskeho pôvodu do EÚ predstavoval 29,6 miliárd eur a spätný vývoz tovaru s pôvodom v EÚ do Číny 7,5 miliárd eur. Podľa čínskych štatistík tvorili zásielky cez Hongkong 17 % z celkového obchodu medzi Čínou a EÚ.

Keďže európske podniky čoraz viac obchodujú priamo s Čínou, klesá relatívny význam obchodovania cez Hongkong. Aj napriek celkovému nárastu objemu obchodu, poklesol podiel obchodovania medzi EÚ a Čínou cez Hongkong z viac ako 1/3 v roku 2002 na 15 % v prvých mesiacoch roku 2007. Celkový obchod medzi EÚ a kontinentálnou Čínou prirodzene rastie rýchlejšie ako spätné vývozy cez Hongkong.

Od roku 1997 sa vďaka vzájomnému porozumeniu spoločných záujmov vzťahy medzi EÚ a Hongkongom naďalej rozvíjajú. Tieto vzťahy sú predovšetkým pragmatické a zameriavajú sa na obchod a investície. Tiež však zahŕňajú oblasti vzdelávania, sociálnych záležitostí, kultúry a právnej úpravy.

Po prevzatí musel Hongkong čeliť viacerým nepredvídaným výzvam ako ázijskej finančnej kríze, epidémii vtáčej chrípky a pandémii SARS, ktoré mali negatívny vplyv na jeho hospodárstvo. Čína poskytla Hongkongu pomoc, a to tak, že uvoľnením obmedzení týkajúcich sa návštevníkov Hongkongu z kontinentu podporila turistický ruch a prostredníctvom dohody CEPA (dohoda o užšom hospodárskom partnerstve) uzatvorenej v roku 2003 Hongkongu umožnila prednostný prístup na svoje trhy. Dohoda CEPA bola v nasledujúcich rokoch doplnená o ďalšie dohody. Tieto opatrenia sa ukázali byť účinné a hospodárstvo Hongkongu prekvitá v dôsledku hospodárskeho rastu kontinentálnej Číny. Tieto úspechy sa tiež premietli do užších vzťahov medzi správnymi orgánmi oboch strán, v ktorých dostáva vzájomná výmena a konzultácie čoraz väčší priestor.

Dnes sa zdá zjavné/byť jasné, že hospodárska budúcnosť Hongkongu závisí od prehlbovania jeho hospodárskych vzťahov s kontinentálnou Čínou. Rast hospodárstva, ktoré je založené na poskytovaní služieb, bude v budúcnosti predovšetkým záležať, ako úspešne sa mu podarí preniknúť na obrovský čínsky trh. Vývojové tendencie vo finančnom sektore tento trend len podporujú. Čínska banková regulačná komisia v máji 2007 oznámila, že rozsah investícii v rámci programu QDII (Qualified Domestic Institutional Investors), ktorý umožňuje inštitucionálnym investorom z kontinentálnej Číny investovať do zahraničných portfólií, bol doplnený o hongkonské akcie. Oznámenie programu „through-train scheme“, ktorý umožňuje jednotlivým investorom z kontinentu nakupovať akcie v Hongkongu, vyvolalo v auguste obavy pred prílivom peňažnej hotovosti, ktorá by mohla spôsobiť veľké výkyvy na hongkonskej burze cenných papierov. Zavedenie tohto programu sa nateraz odložilo.

Po tom, ako 12. decembra 2006 Rada podporila návrhy Komisie týkajúce sa možností spolupráce s Hongkongom v rokoch 2007 až 2013, Komisia prehĺbila spoluprácu aj v iných odvetviach, ako je obchod, akými sú clá, financie, kontakty medzi občanmi, akademická výmena, šport, životné prostredie, zdravie a potravinová bezpečnosť.

Dňa 30. novembra 2007 sa v Hongkongu uskutočnilo prvé stretnutie v rámci štruktúrovaného dialógu medzi Hongkongom a EÚ. Tento dialóg nadviazal na dohodu uzavretú medzi najvyšším výkonným orgánom Osobitnej administratívnej oblasti Hongkongu a predsedom Komisie EÚ v roku 2006 o vytvorení tohto mechanizmu, ktorý by mal slúžiť ako platforma pre každoročné rozširovanie a prehlbovanie spolupráce v oblastiach spoločného záujmu medzi Hongkongom a EÚ.

Na prvom stretnutí sa pozitívne zhodnotila prebiehajúca spolupráca v oblasti obchodu, ciel a imigrácie a potvrdilo sa dobré fungovanie dohôd o clách, bezvízovom styku a readmisii. Hongkong sa snaží vyriešiť niektoré obavy zo strany EÚ týkajúce sa predovšetkým presadzovania práv duševného vlastníctva (falšovaný tovar, nezákonné používanie obchodných známok spoločnosťami, ktoré majú registrované sídlo v Hongkongu a nevyrábajú produkty vlastnej značky) a taktiež plánuje viesť rozsiahle konzultácie o návrhu zákona o hospodárskej súťaži, aby ho mohla po voľbách v septembri 2008 predložiť legislatívnej rade.

V rámci snahy zo strany EÚ podporiť spoluprácu s priemyselnými krajinami, Komisia navrhla, že poskytne financie na vytvorenie projektu obchodnej spolupráce v Hongkongu s cieľom šíriť informácie o EÚ, podnietiť dialóg, zviditeľniť EÚ a tiež podporiť aktivity na zlepšenie povedomia ľudí. Komisia dúfa, že projekt bude spustený v roku 2008.

II. Politický vývoj

Komisia monitoruje inštitucionálny a spoločenský vývoj v Hongkongu na základe oficiálneho záväzku, ktorý spolu s európskym parlamentom prijala v roku 1997. EÚ stále vyjadruje svoju podporu pre ďalší demokratický vývoj v Hongkongu. Základný zákon, ktorý vychádza z inštitucionálnych štruktúr z obdobia kolonizácie pred rokom 1997, ustanovuje za konečný cieľ všeobecné voľby najvyššieho výkonného predstaviteľa a všetkých členov legislatívnej rady (články 45 a 68 základného zákona).

V roku 2007 sa veľa diskutovalo o plánoch vlády ohľadne spustenia postupných reforiem, na základe ktorých by bolo neskôr, a síce v roku 2012 alebo 2017 zavedené všeobecné volebné právo. Najvyšší výkonný predstaviteľ Donald Tsang, ktorého päťročné funkčné obdobie sa začalo 1. júla, zahájil verejnú diskusiu o zelenej knihe o ústavnom vývoji.

V doplňovacích voľbách do legislatívnej rady, ktoré sa uskutočnili 2. decembra, bola vysoká účasť voličov a tieto voľby sa skončili víťazstvom pani Anson Chan (bývalej predsedníčky vlády), ktorú podporila Demokratická strana a jej stúpenci, nad pani Reginou IP (bývalou ministerkou bezpečnosti), ktorú podporila Demokratická aliancia za lepší Hongkong (Democratic Alliance for the Betterment of HK) a niektoré podnikateľské kruhy. Táto skutočnosť dokazuje, že občania Hongkongu nestratili záujem o to, aby mohli sami priamo rozhodovať o vlastných záležitostiach a mali zodpovednú vládu. Voľby do krajských zastupiteľstiev, ktoré sa uskutočnili o niečo skôr v novembri, priniesli značný zisk Demokratickej aliancii za lepší Hongkong, ktorá svoju kampaň postavila na otázkach týkajúcich sa živobytia.

Po ukončení diskusie o zelenej knihe, o tom najvyšší výkonný predstaviteľ Donald Tsang podal 12. decembra Stálemu výboru Národného ľudového kongresu správu. Dňa 29. decembra sa kongres rozhodol, že najvyšší výkonný predstaviteľ a legislatívna rada by mohli byť volení vo všeobecných voľbách od roku 2017. V praxi to znamená, že v roku 2017 sa môžu uskutočniť priame voľby najvyššieho výkonného predstaviteľa a v roku 2020 priame voľby legislatívnej rady. Do roku 2017 nenastanú žiadne podstatné zmeny týkajúce sa súčasného volebného systému. V legislatívnej rade budú pravdepodobne po voľbách v rok 2012 vypracované príslušné právne predpisy, aby bolo možné uskutočniť rozhodnutia Národného ľudového kongresu. Na prijatie týchto právnych predpisov bude potrebné schválenie 2/3 väčšinou všetkých členov legislatívnej rady, súhlas najvyššieho výkonného predstaviteľa a schválenie Národného ľudového kongresu.

Najvyšší výkonný predstaviteľ uznal, že prieskumy verejnej mienky počas diskusie ukázali, že asi polovica občanov Hongkongu zavedenie všeobecného volebného práva v roku 2012 podporuje, myslí si však, že posunutím týchto zmien na rok 2017 by bola pravdepodobnosť prijatia týchto zmien väčšinou obyvateľstva vyššia.

Európsky parlament v roku 2007 pokračoval v sledovaní vývoja Hongkongu a niektorí jeho členovia Hongkong navštívili. Podpora demokracie zo strany EÚ je dôležitou časťou jej záväzku zlepšiť svoje vzťahy s Hongkongom. Zákonnosť, stabilita a zodpovednosť vlády sú kľúčovými faktormi na udržanie priaznivého podnikateľského prostredia. Tieto faktory sú skutočne zárukou toho, aby sa dodržiavali zásady právneho štátu a chránili sa ľudské slobody a práva, bez čoho by podnikanie a inovácie upadali.

Rozhodnutia Národného ľudového kongresu, ktoré boli vyhlásené 29. decembra, potvrdzujú záväzok Číny dosiahnuť svoj konečný cieľ všeobecných volieb vedúcich predstaviteľov a zákonodarcov Hongkongu, ktorý je stanovený v základnom zákone. Komisia stále vyjadruje svoju podporu, aby sa rýchlo napredovalo za týmto cieľom. Je si vedomá plynulého a postupného prístupu, ktorý Národný ľudový kongres pri implementácií týchto rozhodnutí zaujal, a vyhlasuje, že bude aj naďalej podporovať nielen postupný ale aj podstatný vývoj. Za vhodné by považovala včasné opatrenia, ktoré by umožnili transformáciu volebných obvodov a zavedenie transparentných postupov pri určovaní voličov a výbere kandidátov do verejných úradov.

Komisia berie na vedomie, že súdne orgány a orgány presadzovania práva v Hongkongu dosahujú aj naďalej dobré výsledky a vytvárajú judikatúru, ktorá je v súlade s najlepšími postupmi zvykového práva. Účinná ochrana slobôd a základných práv prostredníctvom kompetentných a nezávislých súdov je základným pilierom hongkonského spôsobu života. Niektoré neuzavreté súdne prípady týkajúce sa otázky slobody prejavu v súvislosti so spornými licenciami vysielania možno pomôžu preveriť kvalitu ochrany takýchto základných slobôd.

III. Vyhliadky do budúcna

Komisia však uznáva, že zásada „jedna krajina, dva systémy“ sa v podstate dodržiava a že sa pre občanov Hongkongu dobre osvedčila. Je dôležité, aby vláda Osobitnej administratívnej oblasti bola aj naďalej do vysokej miery autonómna v oblastiach hospodárstva, obchodu, fiškálnych a finančných záležitostiach a záležitostiach týkajúcich sa právnych úprav, aby občania Hongkongu mali výhody z ich vlastného právneho systému - nezávislého právneho štátu, súkromného vlastníctva, slobody prejavu - a výhody zo systému trhového hospodárstva.

Zároveň je treba pripomenúť, že situácia Hongkongu sa od roku 1997 zmenila. Za posledných 10 rokov patria medzi dve najpozoruhodnejšie udalosti vo svetovom meradle hospodárske úspechy Číny a jej rastúci medzinárodný vplyv a celosvetové uznanie zmien klímy a ich katastrofické dôsledky. Obe tieto záležitosti majú priamy účinok na Hongkong a politickí činitelia Osobitnej administratívnej oblasti by ich mali plne zohľadniť. Musia riešiť niekoľko bezodkladných a strednodobých výziev. Čínsky premiér Wen Jiabao nedávno Hongkongu odporučil, aby sa inovácia, vzdelávanie, rozvoj talentu a životné prostredie stali prioritami, a takto tieto výzvy dobre zhrnul.

Hongkong skutočne čelí celému radu problémov, ktoré sa týkajú kvality jeho životného prostredia, hlavne kvality ovzdušia, kvality vôd, biologickej rôznorodosti, energetickej účinnosti, spracovania odpadu a nízkych emisných noriem pre automobily a elektrárne. V Hongkongu sa musí ešte len vypracovať a zaviesť dlhodobá stratégia na riešenie týchto problémov. Vďaka európskym odborníkom, ktorí spolupracujú v rámci sietí a akademických kruhov, by mohol vzniknúť jasný koncept pre budúci vývoj Hongkongu do roku 2047 a aj neskôr.

Hongkong aj dnes slúži v regióne ako brána do Číny a ázijské stredisko pre finančné služby. Netreba však zabúdať na potrebu užších spojení a spolupráce s pevninou, hlavne s provinciou Guangdong, mestami Shenzhen a Zhuhai a s Macaom. Táto spolupráca je skutočne nevyhnutná pre zvládnutie obchodných tokov ako aj presadzovanie práva a zvládnutie výziev v oblasti životného prostredia. Komisia je presvedčená, že EÚ môže a je ochotná prispieť v podobe odborných skúseností a technológie. Rovnako by sa mal využiť potenciál 7. rámcového programu EÚ pre výskum, ktorý prostredníctvom spolupráce na rôznych projektoch umožňuje prispievať novými poznatkami z oblasti vedy. Tieto otázky by mali byť na programe budúceho stretnutia v rámci štruktúrovaného dialógu v roku 2008.

Najdôležitejším operačným záverom tohtoročnej správy o situácii Hongkongu je, aby EÚ a jej členské štáty aj naďalej rozvíjali pragmatickú spoluprácu s Hongkongom a aby sa podporovali kontakty medzi občanmi v oblastiach, ktoré sú z hľadiska lepšej budúcnosti Hongkongu najdôležitejšie.